PATVIRTINTA

Pagėgių savivaldybės šeimos gerovės centro direktoriaus 2022 m. gruodžio 30 d. įsakymu

V - 278

**PAGĖGIŲ SAVIVALDYBĖS ŠEIMOS GEROVĖS CENTRO**

**ANTIKORUPCINIO ELGESIO KODEKSAS**

**I SKYRIUS**

**BENDROSIOS NUOSTATOS**

1. Pagėgių savivaldybės šeimos gerovės centro (toliau – Centras) antikorupcinio elgesio kodeksas (toliau – Kodeksas) nustato pagrindinius Centro darbuotojų, dirbančių pagal darbo sutartį (toliau – darbuotojai) ir besimokančiųjų antikorupcinio elgesio principus, kurių jie įpareigojami laikytis, atlikdami teisės aktuose nustatytas pareigas ir vykdydami jiems pavestas funkcijas.
2. Antikorupcinio kodekso tikslas – kurti ir palaikyti atsparią korupcijai darbo aplinką Centre, Centro darbuotojų antikorupcinį sąmoningumą, atsparumą korupcijai, lojalumą, atsakingumą ir sąžiningumą, didinti Centro veiklos skaidrumą, viešumą, Centro darbuotojų autoritetą ir pasitikėjimą jais visuomenėje.
3. Centro darbuotojai įgyvendindami jiems pavestus uždavinius ir funkcijas, įsipareigoja laikytis Lietuvos Respublikos ir tarptautinių teisės aktų, reglamentuojančių korupcijos prevenciją, reikalavimų, netoleruoti korupcinio elgesio, neteisėtų dovanų, nepotizmo, interesų konflikto, kyšininkavimo, papirkimo, prekybos poveikiu, piktnaudžiavimo tarnyba ir kitų korupcinio pobūdžio nusikalstamų veikų bei kitų teisės normų pažeidimų.
4. Kodekso vartojamos pagrindinės **sąvokos**:
	1. **Dovana** – bet kuris materialinę ir nematerialinę vertę turintis daiktas, paslauga, pramogos, kelionės, vaišės, paskatinimas ar kita nauda, veltui ar už labai mažą atlygį siūloma ar suteikiama asmeniui, dirbančiam Centre, kai tai yra ar gali būti susiję su tiesioginiu ar netiesioginiu poveikiu jo sprendimams, veiksmams ar neveikimu;
	2. **Interesų konfliktas** – situacija, kai asmuo, dirbantis Centre, atlikdamas tarnybines pareigas ar vykdydamas tarnybinį pavedimą, turi priimti ar dalyvauti priimant sprendimą arba įvykdyti pavedimą, kuris susijęs ir su jo privačiais interesais;
	3. **Privatūs interesai** – asmens, dirbančio Centre (ar jam artimo asmens), suinteresuotumas asmenine turtine ar neturtine nauda, moralinė skola, moralinis įsipareigojimas ar kitas panašaus pobūdžio interesas, darbuotojui atliekant tarnybines pareigas;
	4. **Viešieji interesai** – visuomenės suinteresuotumas, kad asmuo, dirbantis Centre, visus sprendimus priimtų nešališkai ir teisingai;
	5. **Kyšis** - bet kokios turtinės ar kitokios asmeninės naudos sau ar kitam asmeniui (materialios ar nematerialios, turinčios ekonominę vertę rinkoje ar tokios vertės neturinčios) forma išreikštas neteisėtas ar nepagrįstas atlygis už pageidaujamą teisėtą ar neteisėtą veikimą arba neveikimą vykdant įgaliojimus;
	6. **Kronizmas** – draugų ir bičiulių protegavimas ir jų globa, naudojantis turimomis pareigomis bei statusu;
	7. **Nepotizmas** – artimų asmenų, šeimos narių protegavimas ir jų globa, naudojantis turimomis pareigomis bei statusu;
	8. **Skaidrumas** - veiklos politika, susijusi su atvirumu, viešumu, atskaitingumu, sprendimus priimančiųjų atsakomybe, sprendimų pagrįstumu, aiškumu, informacijos sklaida, komunikavimu.

**II SKYRIUS**

**SKAIDRIOS VEIKLOS IR ANTIKORUPCINIO ELGESIO STANDARTAI**

1. Centro pagrindiniai antikorupcinio elgesio standartai, padedantys pasiekti geresnių rezultatų:
	1. **Skaidrumas ir viešumas.** Centro veikla turi būti vieša ir suprantama, atvira įvertinti. Darbuotojai savo veikloje privalo užtikrinti teisės aktuose nustatytą savo veiksmų, priimamų sprendimų ir atliekamų darbų viešumą, prireikus patiekti sprendimo priėmimo bei darbų atlikimo motyvus, teikti informaciją vienas kitam ir kitiems viešojo sektoriaus subjektams ir visuomenei (informacijos tekimas gali būti ribojamas tik teisės aktuose nustatytais atvejais) ir vengti viešųjų ir privačiųjų intereso konflikto bei elgtis taip, kad nekiltų abejonių, kad toks konfliktas yra;
	2. **Atsakomybė.** Centro darbuotojai turi atsakyti už savo sprendimus, veiksmų padarinius, tinkamą informacijos, dokumentų naudojimą ir jų konfidencialumą;
	3. **Objektyvumas**. Centro darbuotojų sprendimų priėmimas ir kiti veiksmai vykdant pavestas tarnybines funkcijas turi būti nešališki ir objektyvūs;
	4. **Teisingumas**. Centro darbuotojai privalo vienodai teikti paslaugas visiems žmonėms, nepaisydami tautybės, rasės, lyties, kalbos, kilmės, socialinės padėties, religinių įsitikinimų ir politinių pažiūrų; būti teisingi nagrinėdami prašymus, skundus, pareiškimus, nepiktnaudžiauti suteiktomis galiomis, naudoti savo darbo laiką efektyviai ir tik tarnybinių funkcijų vykdymui;
	5. **Sąžiningumas ir nešališkumas.** Centro darbuotojai privalo deklaruoti savo privačius interesus teisės aktų nustatyta tvarka ir atvejais, elgtis nepriekaištingai, nepriimti, neteikti ir nesiūlyti netinkamų dovanų, nebūti korupcinio pobūdžio nusikalstamų veiklų iniciatoriais, planuotojais ar vykdytojais, būti objektyvūs priimdami sprendimus, vengti asmeniškumo, išklausyti ir pateikti tokią informaciją, kuri padėtų asmeniui priimti tinkamiausią sprendimą, nedemonstruoti savo simpatijų ar antipatijų ir išskirtinio dėmesio asmenims ir jų grupėms.
2. Centras užtikrina jų veiklą reglamentuojančius tarptautinių bei nacionalinių teisės aktų reikalavimų, antikorupcinio elgesio normų ir standartų, skaidrios veiklos principų, antikorupcijos politikos nuostatų įgyvendinimą savo veikloje.

**III SKYRIUS**

**ANTIKORUPCINIO ELGESIO NORMOS**

1. Centro vadovas užtikrina sprendimų objektyvumą susilaikydamas nuo bet kokių veiksmų, kurie galėtų suteikti pagrindo abejoti jo nešališkumu, savo elgesiu rodo pavyzdį pavaldiems darbuotojams.
2. Centro darbuotojai, atlikdami jiems pavestas pareigines funkcijas, neturi teisės priimti ir (ar) teikti dovanų, išskyrus tas, kurios neribojamos Viešųjų ir privačiųjų interesų derinimo įstatymo.
3. Centre netoleruojamas nepotizmas ir kronizmas.
4. Centro darbuotojai privalo deklaruoti viešuosius ir privačius interesus, pajamas ir turtą teisės aktų nustatyta tvarka ir pagrindais.
5. Centro darbuotojams draudžiama dalyvauti rengiant, svarstant ar priimant sprendimus arba kitaip juos paveikti ar bandyti paveikti, arba atlikti kitas pareigines funkcijas, jeigu atliekamos funkcijos yra susijusios su jų privačiais interesais. Tokiu atveju Centro darbuotojas turi nusišalinti ar būti nušalintas, nuo bet kokių interesų konfliktą sukeliančių ar galinčių sukelti klausimų nagrinėjimo ir (ar) sprendimų rengimo, svarstymo ir (ar) priėmimo, teisės aktų nustatyta tvarka ir pagrindais.
6. Centro vadovas ir (ar) jo įgalioti asmenys pagal kompetenciją kontroliuoja, kaip darbuotojai laikosi viešųjų ir privačių interesų derinimo reikalavimų, teikia rekomendacijas, konsultuoja, ugdo darbuotojų antikorupcinį sąmoningumą, siekdami užtikrinti efektyvią viešųjų ir privačių interesų konfliktų prevenciją.
7. Centro darbuotojai netoleruoja neskaidrumo, šališko elgesio, apie visus tokio pobūdžio atvejus informuoja Savo tiesioginį vadovą, Centro įgaliotą asmenį. Sužinoję apie planuojamus, daromus ar padarytus teisės normų pažeidimus, informaciją apie tai teikia Centre privalomai įdiegtais ir veikiančiais vidiniais informacijos apie pažeidimus teikimo kanalais.
8. Centras savo internetinėje svetainėje viešina visą informaciją, kurią privalo atskleisti vadovaujantis teisės aktų reikalavimais. Centro darbuotojai tiesiogiai ar netiesiogiai nenaudoja informacijos, kurią sužinojo vykdydami pareigines funkcijas, asmeninei ir (ar) kitų asmenų naudai gauti. Nedarbo metu ar nutrūkus darbo santykiams su Centru, darbuotojai privalo užtikrinti informacijos, kurią sužinojo vykdydami pareigines funkcijas Centre, konfidencialumą teisės aktų nustatyta tvarka, tiesiogiai ar netiesiogiai nenaudoti šios informacijos asmeninei ir (ar) kitų asmenų naudai gauti.
9. Centro vadovas prisiima atsakomybę ir įsipareigoja savo asmeniniu pavyzdžiu, kasdieniais darbais kurti ir palaikyti antikorupcinę aplinką, pagrįsta pagarba darbuotojams, besimokantiesiems, paslaugų gavėjams ir kitiems asmenims, kuomet Centro vadovo ir darbuotojų dialogas, abipusis pasitikėjimas, aiškus kiekvieno darbuotojo funkcijų, atsakomybių ir lūkesčių nustatymas, kompetentingas bendradarbiavimas su interesantais ir kitais asmenimis skatina antikorupcinės, racionalios ir efektyvios veiklos įgyvendinimą, stiprina dalykinę reputaciją ir didina visuomenės pasitikėjimą.
10. Draudžiamos bet kokio pobūdžio dovanos, materialinė parama ar kita pagalba Centro ištekliais politinėms partijoms, jų atstovams, taip pat kandidatams į politines partijas.
11. Centras imasi visų būtinų priemonių, kad savo veikloje užkirstų kelią korupcinio pobūdžio nusikalstamų veikų bei kitų teisės normų pažeidimams.

**IV SKYRIUS**

**ATSPARUMO KORUPCIJAI POLITIKOS ĮGYVENDINIMAS, PRIEŽIŪRA IR KONTROLĖ**

1. Atsakingas už korupcijai atsparios aplinkos kūrimą Centre yra įstaigos vadovas.
2. Kiti Centro darbuotojai prie antikorupcinės aplinkos kūrimo ir palaikymo organizacijoje prisideda pagal kompetencijas.

**V SKYRIUS**

**ANTIKORUPCINIO ELGESIO KODEKSŲ REIKALAVIMŲ LAIKYMASIS**

1. Visi Centro darbuotojai privalo susipažinti (elektroniniu būdu ar raštiškai) su Antikorupcinio elgesio kodeksu ir įsipareigoti laikytis jame nustatytų reikalavimų.
2. Centro darbuotojai apie korupcinio pobūdžio nusikalstamą veiklą privalo pranešti Lietuvos Respublikos specialiųjų tyrimų tarnybai, Lietuvos Respublikos prokuratūrai ar kitai ikiteisminio tyrimo įstaigai asmeniškai arba per Centro darbuotoją, atsakingą už korupcijai atsparios aplinkos kūrimą, per įmanomai trumpiausią laiką nuo sužinojimo momento, jeigu gauna duomenų, leidžiančių pagrįstai manyti, kad buvo padaryta ir (ar) daroma ši veikla ir (ar) rengiamasi ją daryti.
3. Centras netoleruoja jokio neigiamo poveikio apie pažeidimus pranešusių darbuotojų atžvilgiu. Centras garantuoja apie pažeidimus pranešančių asmenų konfidencialumą ir imasi visų priemonių, kad tokie asmenys būtų apsaugoti nuo bet kokių neigiamų pasekmių.

**VI SKYRIUS**

**BAIGIAMOSIOS NUOSTATOS**

1. Antikorupcinio elgesio kodeksas yra Centro vidaus teisės aktas.
2. Pasikeitus Centro veiklos aplinkai (politinei, socialinei, teisinei, ekonominei), remiantis įgyta nauja patirtimi, Antikorupcinio elgesio kodeksas gali būti keičiamas, papildomas.
3. Antikorupcinio elgesio kodeksas skelbiamas Centro internetinėje svetainėje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_